শাহ তাহির

**শাহ তাহির** বা **তাহির শাহ** ( ; ১৪৮৬ - ১৫৪৯ খ্রি.) ছিলেন মুহাম্মদ-শাহী বংশের একজন নিজারি ইসমাইলি ইমাম, জ্যোতির্বিদ ও দার্শনিক, যিনি দক্ষিণ ভারতে আহমেদনগর সালতানাতে মন্ত্রী হিসেবে দায়িত্ব পালন করেন। তিনি জীবদ্দশায় তাঁর অনুসারীদের কাছে *হুজ্জাতুল্লাহ* নামে পরিচিত ছিলেন। তাঁর পূর্ণনাম ছিল, **শাহ তাহির আল-হুসাইনি আল-দাককানি**। তিনি ১৪৮৬ সালে বর্তমান মহারাষ্ট্রের আহমেদনগরে মৃ্ত্যুবরণ করেন। 

## প্রাথমিক জীবন
শাহ তাহির গিলানের খুন্দ নামক একটি গ্রামে জন্ম গ্রহণ করেন, যা কাজবিন সীমান্তের কাছে অবস্থিত ছিল এবং পরবর্তীতে এটি পরিত্যক্ত হয়ে যায়। তিনি ছিলেন ইমাম শাহ রাজি উদ্দিনের পুত্র। শাহ রাজি উদ্দীন ছিলেন আলামুতের নিযারি বংশধর, যারা দাবি করতেন যে, তাদের বংশধারা মিশরের ফাতেমীয়দের থেকে এসেছে এবং তিনি একজন নিযারি ইসমাইলি ইমাম ছিলেন। যৌবনকালে তিনি কাশানে কিছু সময় কাটান, যেখানে তিনি অধ্যয়ন ও শিক্ষাদানের কাজে নিয়োজিত ছিলেন। সাফাভীয় রাজবংশ প্রতিষ্ঠিত হওয়ার পর ও মর্মিবাদের বিরুদ্ধে তাদের কঠোর অবস্থানের কারণে তিনি ইসমাইলি মর্মিবাদ ত্যাগ করেন এবং ১৫২০ সালের শুরুর দিকে শাহ ইসমাইলের দরবারে যোগ দেন। তবে পরবর্তীতে শাহ ইসমাঈল সাফাভী তার প্রতি সন্দিহান হয়ে উঠলে তিনি ইরান ত্যাগ করতে বাধ্য হন এবং ভারতে চলে যান।

তিনি ষোড়শ শতাব্দীর বিখ্যাত জ্যোতির্বিজ্ঞানী শামসউদীন আল-খাফরির ছাত্র ছিলেন।

## কর্মজীবন
ইমাম শাহ তাহির ১৫২০ সালের মাঝামাঝি সময়ে গোয়ায় এসে পৌঁছান। কিন্তু তৎকালীন আদিল শাহী শাসক তার প্রতি বিশেষ মনোযোগ দেননি। ফলে তিনি বিজাপুর ত্যাগ করে পারেন্দা শহরে চলে যান। সেখানে তিনি বিখ্যাত গ্রিক জ্যোতির্বিজ্ঞানী টলেমি রচিত জ্যোতির্বিজ্ঞানের প্রসিদ্ধ গ্রন্থ আলমাজেস্ট পড়ানো শুরু করেন। এটি জ্যোতির্বিজ্ঞানের একটি গুরুত্বপূর্ণ প্রাচীন রচনা, যেখানে মহাবিশ্বের গঠন, গ্রহ-নক্ষত্রের গতি ও জ্যোতির্বৈজ্ঞানিক গণনার বিভিন্ন তত্ত্ব আলোচনা করা হয়েছে। পারেন্দায় অবস্থানকালে ইমাম শাহ তাহির নিয়মিত এই বিষয়গুলো শিক্ষার্থীদের সামনে ব্যাখ্যা করতেন এবং ধীরে ধীরে একজন পণ্ডিত শিক্ষক হিসেবে খ্যাতি অর্জন করেন।

১৫২২ সালে আহমদনগরের সুলতান প্রথম বুরহান নিযাম শাহের আমন্ত্রণে তিনি আহমেদনগর দরবারে যোগ দেন। সেখানে তিনি শুধু ধর্মীয় নেতা হিসেবেই নয়, রাষ্ট্রের একজন গুরুত্বপূর্ণ কূটনীতিক হিসেবেও কাজ করেন। দরবারে তার জ্ঞান, প্রজ্ঞা ও কূটনৈতিক দক্ষতা দ্রুতই সবার নজর কেড়ে নেয়। তিনি আহমদনগর দুর্গে সপ্তাহে দুবার তাত্ত্বিক বক্তৃতা দিতেন। তাঁর এসব বক্তৃতায় ধর্মীয় আলোচনা ছাড়াও দর্শন, জ্যোতির্বিজ্ঞান ও বিভিন্ন বুদ্ধিবৃত্তিক বিষয় অন্তর্ভুক্ত থাকত, যা সমকালীন শিক্ষিত সমাজে ব্যাপক প্রভাব ফেলে। ১৫৩৮ সালে তিনি সুলতানকে প্রভাবিত করতে সক্ষম হন এবং তাকে সুন্নি মতবাদ থেকে নিজারি শিয়া মতবাদে দীক্ষিত করেন। তখন তিনি নিজারি ইসমাইলি সম্প্রদায়ের বৃহত্তম শাখার ইমাম ছিলেন। পরিবর্তনের পর সুলতান নিজারি মতবাদকে রাষ্ট্রের আনুষ্ঠানিক ধর্ম হিসেবে ঘোষণা করেন। এর ফলে আহমদনগর সালতানাতে নিজারি শিয়া মতবাদ শক্ত অবস্থান লাভ করে।

তিনি অনেক গ্রন্থ রচনা করেন। তার রচিত উল্লেখযোগ্য বইগুলোর মধ্যে রয়েছে

# আলমাজেস্ট গ্রন্থের একটি ব্যাখ্যাগ্রন্থ।
# ইবনে সিনার ধর্মতত্ত্ব বিষয়ক রচনা সম্পর্কে একটি ব্যাখ্যাগ্রন্থ।
# “শরহ বাব হাদি আশর— ধর্মতত্ত্ববিষয়ক একটি ব্যাখ্যাগ্রন্থ।
# “শারহ জাফরিয়্যা”— ইসলামি ফিকহবিষয়ক একটি ব্যাখ্যা।
# “তাফসিরে বাইযাবির” একটি ব্যাখ্যাগ্রন্থ

## মৃত্যু
তিনি ১৫৪৯ খ্রিস্টাব্দে মৃত্যুবরণ করেন। তাঁর মৃত্যুর পর তাঁর দেহ কারবালা নগরে পাঠানো হয়, যেখানে তাঁকে হুসাইন ইবনে আলির সমাধির নিকটে দাফন করা হয়।

তাঁর চার পুত্র ও তিন কন্যা সন্তান ছিল। তাঁদের মধ্যে ইমাম শাহ হায়দার তাঁর উত্তরসূরি হিসেবে ইমাম হন এবং তিনি রাজদরবারে একজন মন্ত্রী হিসেবেও দায়িত্ব পালন করেন। 

## তথ্যসূত্র

বিষয়শ্রেণী:শিয়া আলেম
বিষয়শ্রেণী:৯৫৬-এ মৃত্যু